Burjassot obri la seua Piscina d’Estiu el 14 de juny i ofereix cursos de natació per al mes de juliol
2025-07-24

Des de la Regidoria d’Esports de l’Ajuntament de Burjassot, dirigida per Manuel Pérez Menero, ja està tot preparat perquè dimarts 14 de juny, la Piscina d’Estiu del municipi òbriga les seues portes. Les primeres calors ja han fet acte de presència en el municipi i, fins a l’11 de setembre, les seues veïnes i veïns podran refrescar-se en la citada instal·lació municipal.

La piscina d’estiu estarà oberta de dimarts a diumenge, en el mes de juny, d’11:30 a 19 hores, mentre que al juliol i a l’agost, els caps de setmana i festius, l’obertura i tancament s’ampliarà, sent de 10:30 a 20 hores. A més de la possibilitat de banys lliures, la piscina ofereix cursets de natació per a diferents edats que es desenvoluparan en el mes de juliol.

El preu de les entrades, que no han patit variació pel que fa al passat estiu, és de 2,30€ per a majors de 15 anys i l’entrada infantil, de 2 a 14 anys, 1,70€, mateix preu per a les entrades de jubilats i pensionistes, famílies nombroses i discapacitats superiors al 33%. Els bebés i xiquets fins a dos anys no paguen entrada.

També està la possibilitat de poder adquirir bons de 10 o de 20 banys. El bo de 10 d’adults té un preu de 17€, mentre que el mateix bo per a infantils, de 2 a 14 anys, pensionistes i jubilats, famílies nombroses o discapacitats superiors al 33%, costa 12€. Quant als bons de 20 banys, en infantil, pensionista i jubilat, família nombrosa i discapacitats superiors al 33% costen 19€ i el d’adults, 28€.

Enguany, des de la regidoria, i atenent a les peticions dels usuaris de la piscina d’estiu, s’ha creat també el Passe de Temporada, amb un preu de 70€ per a adults i de 60€ per a infantils i els col·lectius anteriorment nomenats.

Les inscripcions dels cursets de natació, que es desenvoluparan en el mes de juliol, poden formalitzar-se a partir del 21 de juny en la pròpia piscina d’estiu, lloc en el qual també caldrà abonar el preu dels mateixos amb targeta bancària de crèdit o dèbit.

Tres són els cursos que s’ofereixen aquest estiu i que es desenvoluparan de dimarts a divendres. De 9:45 a 10:30 i de 19:30 a 20:15 són els horaris per a xiquets i joves d’entre 3 i 14 anys, amb un preu, en tots dos casos, de 19€ el curset. En el primer torn, s’ofereixen un màxim de 30 places, mentre que en el segon hi ha 50.

En el cas dels adults, tant majors de 15 anys com a pensionistes i jubilats, l’horari del curset serà de 20:15 a 21 hores. Per als majors de 15 anys el curs té un cost de 28€ i per als pensionistes i jubilats de 19€. En aquest cas, s’ofereixen un màxim de 30 places.